

בס"ד

בס"ד

פרשות מטות מסעי, תשפ"א, מספר 1426

**הגָלוי והסמוי בבקשת בני גד ובני ראובן**

**אריה פלהיימר**

בפרק ל"ב שבפרשתנו (פסוקים א-לג), התורה מספרת את סיפור בני גד ובני ראובן, המאתגרים את משה ואת ההנהגה שעימו בבקשתם: "יֻתַּן אֶת הָאָרֶץ הַזֹּאת (=עבר הירדן המזרחי) לַעֲבָדֶיךָ לַאֲחֻזָּה אַל תַּעֲבִרֵנוּ אֶת הַיַּרְדֵּן" (שם:ה). ­­­­מטרת מאמר זה לספק הסבר לתגובתו החריפה של משה לבקשתם, הנראית תמימה ולגיטימית, וכן להפנות זרקור לדיוקים שונים בכתוב, שבסבירות זהירה, לפחות חלק מהם מצביעים על תחושת חוסר הנוחות ועל הבעייתיות שחשו בני גד ובני ראובן בפירוט בקשתם. סביר להניח שתחושות אלה לא נעלמו מעיני משה, ואף תרמו לחיזוק מסקנתו באשר ל ""Subtext שלהן.

כאן המקום להעמיד על מידת הזהירות שיש לנקוט בשיפוט דמויות בכלל, ומקראיות בפרט. בעוד שעל העובדות שתוצגנה אין מחלוקת, אין הדבר כן באשר למסקנות העולות מהן.

חריפות תגובתו של משה באה לידי ביטוי כבר בתחילת דבריו בשאלה הרטורית: "הַאַחֵיכֶם יָבֹאוּ לַמִּלְחָמָה וְאַתֶּם תֵּשְׁבוּ פֹה"?! (שם:ו), ולא נתקררה דעתו עד שהטיח בהם את ההאשמה החמורה: "וְהִנֵּה קַמְתֶּם תַּחַת אֲבֹתֵיכֶם תַּרְבּוּת אֲנָשִׁים חַטָּאִים לִסְפּוֹת עוֹד עַל חֲרוֹן אַף ה' אֶל יִשְׂרָאֵל" (שם:יד). ודוק: "חַטָּאִים", ולא "חוטאים". לאמור, כפי שעולה מהמשקל קַטָּל המועצם, האינטנסיבי, אין מדובר ב"חובבים", אלא בבעלי תכונה מתמשכת של חוטאים!

נקודת המוצא של התשובה לשאלה זו היא הפרשנות לבקשתם העמומה "אַל תַּעֲבִרֵנוּ אֶת הַיַּרְדֵּן". האם פירושה הוא "אל תתן לנו חלק ונחלה בעבר הירדן המערבי אלא במזרחי בלבד" (ובכל זאת נסייע בכיבוש ארץ כנען), או שמא משמעה "אל תעביר את אנשינו את הירדן, כדי להילחם שם בשבעת העממים"?

מסקנתו של משה הייתה חד-משמעית: תפוס לשון אחרון! דומה, שתובנה זו נשענה על:

א. תוכנם **הגלוי** של דבריהם.

ב. משמעותדבריהם **בין השיטין**.

**א.** תוכנם **הגלוי** של דבריהם:

על בסיס ההנחה שאין מילה מיותרת בתורה, בקשתם של השניים כפולה: הראשונה – "יֻתַּן אֶת הָאָרֶץ הַזֹּאת", והשנייה – "אַל תַּעֲבִרֵנוּ (=את אנשי המלחמה) אֶת הַיַּרְדֵּן".[[1]](#footnote-1)

 ואכן, חריפות תגובתו הנסערת של משה מעידה על כך: "הַאַחֵיכֶם יָבֹאוּ לַמִּלְחָמָה וְאַתֶּם תֵּשְׁבוּ פֹה"?! לאמור, לא חשדתי בכשרים; הבנתי חד משמעית את כוונת השתמטותכם מההשתתפות במלחמות העתידיות בעבר הירדן המערבי – מחדל שיש בו משום חוסר הגינות משווע!

ויותר מזה: לו כוונתם המקורית של השניים אכן הייתה להשתתף במלחמות העתידיות, מדוע לא הגיבו על האשמת משה, שאכן זו בדיוק הייתה כוונתם המקורית, כפי שעשו ארבע עשרה שנה מאוחר יותר, באריכות רבה ובנסיבות דומות? (יהו' כב:כא-כט).

**ב.** משמעות דבריהם **בין השיטין**:

בנוסף להתרשמותו של משה מתוכן דבריהם הבלתי מוסריים בעליל, סביר להניח שהוא זיהה אצל השניים מעשים או מחדלים שתמכו בהתרשמות זו. לכשנדייק היטב בפרטים ונערוך השוואות של שימוש במילים דומות, אך לא זהות, נגיע למסקנה – אמנם בבחינת "חזי לאצטרופי", ולא תמיד בהכרח בביטחון מלא – שתחושת היעדר המוסריות בכוונתם להשתמט מהמלחמות בארץ ישראל המערבית גרמה להם לנקוט אמצעים שונים, רטוריים ופסיכולוגיים, שהם פועל יוצא מהתחושה הבלתי נוחה הזאת.

בפסוקי הפתיחה של התייצבות בנות צלפחד בפני ההנהגה, הכתוב מציין את הפורום: "וַתַּעֲמֹדְנָה לִפְנֵי מֹשֶׁה וְלִפְנֵי אֶלְעָזָר הַכֹּהֵן וְלִפְנֵי הַנְּשִׂיאִם וְכָל הָעֵדָה וגו'" (במ' כז:ב), ועובר לפירוט בקשתן: "אָבִינוּ מֵת בַּמִּדְבָּר... לָמָּה יִגָּרַע שֵׁם אָבִינוּ מִתּוֹךְ מִשְׁפַּחְתּוֹ ... תְּנָה לָּנוּ אֲחֻזָּה בְּתוֹךְ אֲחֵי אָבִינוּ" (שם:ג-ד).

לעומת זאת, בפסוקי הפתיחה לבקשת בני גד ובני ראובן נאמר: "וַיָּבֹאוּ... וַיֹּאמְרוּ אֶל-מֹשֶׁה וְאֶל אֶלְעָזָר הַכֹּהֵן וְאֶל נְשִׂיאֵי הָעֵדָה לֵאמֹר. עֲטָרוֹת וְדִיבֹן וְיַעְזֵר וְנִמְרָה וְחֶשְׁבּוֹן וְאֶלְעָלֵה וּשְׂבָם וּנְבוֹ וּבְעֹן הָאָרֶץ אֲשֶׁר הִכָּה ה'... אֶרֶץ מִקְנֶה הִוא וְלַעֲבָדֶיךָ מִקְנֶה. וַיֹּאמְרוּ אִם מָצָאנוּ חֵן בְּעֵינֶיך יֻתַּן אֶת הָאָרֶץ הַזֹּאת לַעֲבָדֶיךָ" (במ' לב:ב-ה).

הטבלה הבאה תבהיר ותחדד את ההבדלים בין שתי הבקשות:

|  |  |  |  |
| --- | --- | --- | --- |
|  |  | **בנות צלפחד** | **בני גד ובני ראובן** |
| א. | פורום ההנהגה שבפניו התייצבו | מרובע | משולש (חסר "**וכל העדה**") |
| ב. | אופן הצגת המשאלה | מיידית וברצף של דיבור אחד | מושהית – הגעה איטית לעיקר הבקשה |
| ג. | שימוש במילות ריצוי | \_\_\_\_\_\_\_\_\_\_\_\_\_\_\_\_\_\_ | "אִם מָצָאנוּ חֵן בְּעֵינֶיך""וְלַעֲבָדֶיךָ" |
| ד.  | אופן השימוש במילת הבקשה | "תְּנָה" | "יֻתַּן" (אֶת הָאָרֶץ הַזֹּאת) |

מה ניתן להסיק מההשוואה בין שתי הפרשיות הללו?

1. בעוד בנות צלפחד אינן מהססות לשטוח את משאלתן בפני ארבעת מייצגי העם (כולל "**וכל העדה**"), נראה כי השניים, החוששים, מעדיפים לוותר על נוכחות כל העדה, כנראה בשל החשש מתגובתה הקשה.
2. תחושת צדקת הדרך המוחלטת של הבנות מסבירה את הזרימה השוטפת של בקשתן, המצוטטת ברצףאחד,[[2]](#footnote-2) בניגוד בולט לשניים השמים אתנחתא אחרי שני הפסוקים הראשונים "עֲטָרוֹת וְדִיבֹן... וְלַעֲבָדֶיךָ מִקְנֶה" (שם:ג-ד), מבלי שהם מעלים בקשהכלשהי. רק בפסוק ה, המופיע אחרי פרשה סתומה ולאחר הפסקה מכוונת הנרמזת גם בחזרה על הפועל "ויאמרו" (למרות שהנושא, הראובני והגדי, לא השתנה[[3]](#footnote-3)), הם ניגשים סוף סוף לעניין, לתוכן בקשתם, מתוך כוונה משוערת לקבל מייד את הסכמתו של משה.[[4]](#footnote-4)
3. השימוש של השניים במילות ריצוי "אִם מָצָאנוּ חֵןבְּעֵינֶיךָ... עֲבָדֶיךָ" (שם:ה),[[5]](#footnote-5) לעומת הימנעות בנות צלפחד מכך, מרמז אולי גם הוא על תחושתם באשר לכרעי התרנגולת שעליהן הייתה בנויה בקשתם.
4. ההבדל הבא: "**תְּנָה**" בפי הבנות לעומת "**יֻתַּן**" בפי השניים מצביע אף הוא על נחישות הבנות, הנראות כבאות מעמדה של יושר וביטחון עצמי, לעומת השניים, שלא בכדי העדיפו את הפועל הסביל "יֻתַּן" על הפעיל "תְּנָה". מה מסתתר מאחורי השינוי הקטן הזה, הבלתי מורגש בדרך כלל בקריאה השוטפת?

עיון בשלושה מקומות בתנ"ך, המתארים בקשה בניסוח סביל, יסייע במתן התשובה:

1. בתיאור המפגש בין אברהם ושלושת האנשים, אברהם אומר: "**יֻקַּח** נָא מְעַט מַיִם וְרַחֲצוּ רַגְלֵיכֶם וְהִשָּׁעֲנוּ תַּחַת הָעֵץ" (בר' יח:ד).
2. בשמו"ב מסופר על הגבעונים, המבקשים מהמלך דוד לנקום בצאצאי שאול: "יֻתַּן (כתיב ינתן) לָנוּ שִׁבְעָה אֲנָשִׁים מִבָּנָיו (של שאול) וְהוֹקַעֲנוּם לַה' בְּגִבְעַת שָׁאוּל בְּחִיר ה' וַיֹּאמֶר הַמֶּלֶךְ אֲנִי אֶתֵּן" (כא:ו).

3. במל"א מסופר על בקשת אדוניה מבת שבע, אם שלמה: "וַיֹּאמֶר אִמְרִי נָא לִשְׁלֹמֹה הַמֶּלֶךְ כִּי לֹא יָשִׁיב אֶת פָּנָיִךְ וְיִתֶּן לִי אֶת אֲבִישַׁג הַשּׁוּנַמִּית לְאִשָּׁה" (ב:יז). ובהמשך נמצא כתוב: "וַתֹּאמֶר (=לשלמה) יֻתַּן אֶת אֲבִישַׁג הַשֻּׁנַמִּית לַאֲדֹנִיָּהוּ אָחִיךָ לְאִשָּׁה" (שם:כא).

מה משותף לשימוש בפועל סביל בשלושת המקומות האלה?

לדעתי, התשובה היא: **הקהיית עוצמת הפעולה**; כביכול **מאליה** היא נעשית: הן אברהם, הן הגבעונים והן בת שבע החכמה, כל אחד בנסיבותיו שלו, שאפו להקהותאת עוצמת הפעולה המתבקשת. אברהם מבקש באמצעות התנסחותו להקטין את מאמציו, כביכול המים נלקחים מאליהם ולא על ידו, ואין שום טרחה בשאיבתם ובהגשתם. הגבעונים מנסים להקהות את בקשתם שאינה ממנהגי ישראל,[[6]](#footnote-6) ובת שבע מבקשת "שאלה קטנה".[[7]](#footnote-7)

ולענייננו, נראה שהשניים בחרו להשתמש בפועל הסביל, המרוכך, "יֻתַּן" בשל תחושת חוסר היושר שבבקשתם. דהיינו, אתה, משה רבנו, לא ממש נותן; כביכול הארץ ניתנת **מאליה**.

ועוד, נראה שהמגמה הזו של **מיתון** הבקשה כדי להקל על השומע להיעתר לה באה לידי ביטוי גם בפסוק: "הָאָרֶץ **אֲשֶׁר הִכָּה ה'** לִפְנֵי עֲדַת יִשְׂרָאֵל אֶרֶץ מִקְנֶה הִוא וְלַעֲבָדֶיךָ מִקְנֶה" (במ' לב:ד). התוספת "אֲשֶׁר הִכָּה ה'"[[8]](#footnote-8) לא נועדה כנראה לפאר את שמו יתברך,[[9]](#footnote-9) אלא **למזער את פעולת הנתינה**, כדי להקל על משה להסכים לבקשתם. שהרי הנחלה באה להם, כביכול, בחינם, ללא מאמץ, מעין זכייה בפיס שקל יותר לוותר עליה מאשר על פרי עמל של שנים.

ואם ישיאכם ליבכם לומר: אולי אכן היה זה כיבוש קל, מלווה בניסי שמיים גלויים, ראו את תיאור הקרב: "וְלֹא נָתַן סִיחֹן אֶת יִשְׂרָאֵל עֲבֹר בִּגְבֻלוֹ... וַיִּלָּחֶם בְּיִשְׂרָאֵל. וַיַּכֵּהוּ **יִשְׂרָאֵל** לְפִי חָרֶב **וַיִּירַשׁ** אֶת אַרְצוֹ" (במ' כא:כג-כד, וראו רש"י על אתר).

ואם עדיין הספק מקנן בכך, יבוא הכתוב, המתאר את אותה המלחמה ויכריע: "בְּעֵבֶר הַיַּרְדֵּן בַּגַּיְא מוּל בֵּית פְּעוֹר בְּאֶרֶץ סִיחֹן מֶלֶךְ הָאֱמֹרִי אֲשֶׁר יוֹשֵׁב בְּחֶשְׁבּוֹן אֲשֶׁר הִכָּה **מֹשֶׁה וּבְנֵי יִשְׂרָאֵל** בְּצֵאתָם מִמִּצְרָיִם" (דב' ד:מו), וכן בניסוח זהה של **משה** המכה, בספר יהו' (יג:כא).

אין להוציא מכלל אפשרות את ההנחה, שזיהוי כפול של "הכה **משה"** הוא אולי הפניית "עקיצה" כלפי בני גד ובני ראובן.

**לסיכום**: בסקירה הזו נמצאנו למדים על פשר תגובתו החריפה של משה לפנייתם של השניים, תגובה שנומקה על ידו בחוסר המוסריות של הבקשה. יחד עם זאת עמדנו על רמזים אפשריים, מעין "ראיות נסיבתיות", לתחושת האשמה העצמית של בני גד ובני ראובן, שליוותה אותם בעת הצגת בקשתם הבעייתית בפני משה.

סוף דבר הכול נשמע: השניים אכן חזרו בתשובה, וכדרכם של כאלה הם אף קיבלו על עצמם שתי משימות נוספות שלא נדרשו להן על ידי משה.

**דף שבועי, גיליון 1426, מטות מסעי, תשפ"א**

הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

<http://www1.biu.ac.il/parasha2>

כתובת דוא"ל של הדף: dafshv@mail.biu.ac.il

ניתן לפנות לכתובת זו ולקבל את הדף מדי שבוע בדוא"ל.

 [הדף השבועי - אוניברסיטת בר אילן](https://www.facebook.com/DafShevui/?hc_ref=SEARCH&fref=nf)

יש לשמור על קדושת העלון

**עורך: ד"ר צבי שמעון**

**עורכת לשון: רחל הכהן שיף**

1. \* אריה פלהיימר, תושב פסגות, גמלאי מערכת החינוך.

 ולא כפי שהיה מטעים בן זמננו, המושפע מעודף המלל בתקשורת לסוגיה השונים: "יֻתַּן לנו את הארץ הזאת – (דהיינו) אל תעברנו (=את נחלתנו) את הירדן". [↑](#footnote-ref-1)
2. "תנה לנו אחוזה לא בחזקה ולא בחציפות אלא מן הדין", מדרש פסיקתא זוטרתא פרשת פינחס, דף קל"ד ע"א, ד"ה "למה יגרע". [↑](#footnote-ref-2)
3. ראו: מ' שילוח, "ויאמר... ויאמר", בתוך: א' וייזר וב"צ לוריא (עורכים), **ספר קורנגרין**, תל אביב תשכ"ד, עמ' 251-253.; משה ארנד, רות בן מאיר, גבריאל חיים כהן (עורכים), **פרקי נחמה**, ספר זיכרון לנחמה ליבוביץ, ירושלים תשס"א (2001), עמ' 502-495. [↑](#footnote-ref-3)
4. מה פשר הכפילות של "ויאמרו"? אם נטה אוזן, נשמע אחרי דיבורם הראשון, שהארץ "אֶרֶץ מִקְנֶה הִוא וְלַעֲבָדֶיךָ מִקְנֶה" (במ' לב:ד), את היעצרות שטף דיבורם מתוך ציפייתם לתגובת משה. נשמע את ההפסקה רבת המשמעות ורבת הרמז. אמנם הם עדיין לא ביקשו דבר, כי לא העזו. הם רק דיווחו על שתי עובדות: על טיב הארץ ועל עושרם הכלכלי. אולי היה בכך רמז שקוף; הזמנה להצעה שתבוא מצד משה, ולא יהיה עליהם לבקש דבר. השוו לפירוש נ' ליבוביץ, **עיונים בספר במדבר**, בעקבות פרשנינו הראשונים והאחרונים, ירושלים תשנ"ו, עמ' 356. [↑](#footnote-ref-4)
5. מאוחר יותר ידרשו חז"ל: "כי **לי** בני ישראל עבדים ולא עבדים לעבדים" קידושין כב ע"ב. [↑](#footnote-ref-5)
6. "'וְהַגִּבְעֹנִים לֹא מִבְּנֵי יִשְׂרָאֵל הֵמָּה', כלומר והן הראו בעצמם מדת אכזריות שאינן מזרעו של אברהם אבינו" רש"י לשמו"ב כא:ב. [↑](#footnote-ref-6)
7. "וַתֹּאמֶר שְׁאֵלָה אַחַת קְטַנָּה אָנֹכִי שֹׁאֶלֶת מֵאִתָּךְ אַל תָּשֶׁב אֶת פָּנָי" מל"א ב:כ. [↑](#footnote-ref-7)
8. "שכיוונו בהזכרה זו לומר, שאינם מבקשים דבר שמסרו עליו (=בני ישראל) נפשם רק מה שהכה ה' לפניהם לא בחרבם ולא בקשתם". ראו: רבי יצחק עראמה, **ספר** **עקידת יצחק**, במדבר, שער פ"ה, ד"ה "והנה לפי". [↑](#footnote-ref-8)
9. שאת שמו, בצירוף "לִפְנֵי ה'" – ולא כדבריהם "לִפְנֵי בְּנֵי יִשְׂרָאֵל" (במ' לב:יז) – הם שמעו ממשה ארבע פעמים (בפסוקים כ-כב). [↑](#footnote-ref-9)